
The effectiveness of an ergonomic training program amongst healthcare workers

Bevezetés:
Az egészségügyi dolgozók körében a derékfájás foglalkozás egészségügyi probléma. Felmérésünk célja vizsgálni az egészségügyi dolgozóknál a derékfájás kialakulásában szerepet játszó tényezőket: betegség specifikus tudást, testtartást és gerinchasználatot, valamint a törzs izmok erejét és nyújthatóságát.
Módszerek:
A felmérésben 241 fő vett részt. Átlagéletkor: 44 (24-66) év.
Az egészségügyi dolgozók derékfájdalommal kapcsolatos betegség specifikus tudását a Low Back Pain Knowledge Questionnaire alapján mértük fel. A testtartás és a gerinchasználat vizsgálatát fotogrammetriás elemzéssel végeztük, melyre egy okostelefonos alkalmazást is létrehoztunk. A törzsizmok állapotát a Kraus-Weber teszt segítségével értékeltük. A statisztikai próba alkalmazásához az SPSS 20.0 szoftverprogramot és McNemar tesztet, McNemar-Bowker próbát és Mann-Whitney, Wilcoxon, Levene-tesztet használtunk.
Egy napos és három hetes ergonómiai tréning programot dolgoztunk ki, amelyet a Gyógyszerészeti és Egészségügyi Minőség- és Szervezetfejlesztési Intézet által minősített szabadon választható továbbképzések keretében alkalmaztunk.
Eredmények:
A betegség specifikus tudás mindkét program hatására szignifikánsan javult (p<0,001, p=0,007). A dolgozók testtartásában jelentős változást tapasztaltunk: gerincgörbületek (p<0,001), súlyvonal lefutása és frontális szimmetriák (p<0,001). A gerinchasználat jelentős javulást mutatott mindkét tréning hatására (p<0,001). Az egynapos tréning hatására a dolgozók törzsizomzata nem változott, a háromhetes programban a hasizmok ereje mutatott szignifikáns változást (p=0,006).
Következtetés:
A gerincvédelmi ismeretek birtokában az egészségügyi dolgozók testtartása és gerinchasználata javítható. A testtartás vizsgálatát megkönnyíti és szélesebb körben lehetővé teszi a fotogrammetriás vizsgálat okostelefonra történő alkalmazásának kidolgozása.



